CELEX: 32018R1472
Language: sk
Date: 2018-09-28 00:00:00
Title: Nariadenie Komisie (EÚ) 2018/1472 z 28. septembra 2018, ktorým sa mení príloha II k nariadeniu Európskeho parlamentu a Rady (ES) č. 1333/2008 a príloha k nariadeniu Komisie (EÚ) č. 231/2012, pokiaľ ide o košenilu, kyselinu karmínovú, karmíny (E 120) (Text s významom pre EHP)

3.10.2018   
               
               
                  SK
               
               
                  Úradný vestník Európskej únie
               
               
                  L 247/1
               
            
         NARIADENIE KOMISIE (EÚ) 2018/1472
         z 28. septembra 2018,
         ktorým sa mení príloha II k nariadeniu Európskeho parlamentu a Rady (ES) č. 1333/2008 a príloha k nariadeniu Komisie (EÚ) č. 231/2012, pokiaľ ide o košenilu, kyselinu karmínovú, karmíny (E 120)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 14,
         keďže:
         
                     (1)
                  
                  
                     V prílohe II k nariadeniu (ES) č. 1333/2008 je stanovený zoznam Únie obsahujúci prídavné látky schválené na používanie v potravinách a podmienky ich používania.
                  
               
                     (2)
                  
                  
                     V nariadení Komisie (EÚ) č. 231/2012 (2) sa stanovujú špecifikácie prídavných látok v potravinách, ktoré sú uvedené v prílohách II a III k nariadeniu (ES) č. 1333/2008.
                  
               
                     (3)
                  
                  
                     Košenila, kyselina karmínová, karmíny (E 120) je látka povolená ako farbivo v rôznych druhoch potravín v súlade s prílohou II k nariadeniu (ES) č. 1333/2008.
                  
               
                     (4)
                  
                  
                     V článku 32 ods. 1 nariadenia (ES) č. 1333/2008 sa stanovuje, že všetky prídavné látky v potravinách, ktoré už boli povolené v Únii pred 20. januárom 2009, podliehajú novému hodnoteniu rizika, ktoré vykoná Európsky úrad pre bezpečnosť potravín (ďalej len „úrad“).
                  
               
                     (5)
                  
                  
                     Na tento účel bol schválený program na prehodnotenie prídavných látok v potravinách stanovený v nariadení Komisie (EÚ) č. 257/2010 (3), podľa ktorého malo byť prehodnotenie farbív dokončené do 31. decembra 2015.
                  
               
                     (6)
                  
                  
                     Úrad vydal 18. novembra 2015 vedecké stanovisko k prehodnoteniu košenily, kyseliny karmínovej, karmínov (E 120) ako prídavnej látky v potravinách (4). Úrad dospel k záveru, že uvedený súbor údajov neodôvodňuje revíziu hodnoty prijateľného denného príjmu (acceptable daily intake, ADI) pre E 120 a že spresnené odhady expozície sú nižšie ako ADI v prípade všetkých skupín obyvateľstva. Úrad však odporučil zrevidovať súčasný názov „košenila, kyselina karmínová, karmíny“, aby presnejšie zodpovedal materiálu, ktorý sa používa ako prídavná látka v potravinách, ako aj aktualizovať špecifikácie, pokiaľ ide o percentuálny podiel materiálu, ktorý sa nezapočítava, maximálne limity pre toxické prvky a prítomnosť bielkovinových zložiek.
                  
               
                     (7)
                  
                  
                     V zmysle článku 10 ods. 3 nariadenia (ES) č. 1333/2008 sa zoznam Únie s povolenými prídavnými látkami v potravinách zmení v súlade s postupom uvedeným v nariadení Európskeho parlamentu a Rady (ES) č. 1331/2008 (5).
                  
               
                     (8)
                  
                  
                     V článku 3 ods. 1 nariadenia (ES) č. 1331/2008 sa stanovuje, že k aktualizácii zoznamu Únie s prídavnými látkami v potravinách môže dôjsť buď na podnet Komisie, alebo po podaní žiadosti.
                  
               
                     (9)
                  
                  
                     Prílohu II k nariadeniu (ES) č. 1333/2008 a prílohu k nariadeniu (EÚ) č. 231/2012 je preto vhodné zmeniť.
                  
               
                     (10)
                  
                  
                     Predtým, než sa začnú tieto zmeny uplatňovať, by sa mala poskytnúť primeraná lehota na to, aby mohli prevádzkovatelia potravinárskych podnikov splniť nové požiadavky stanovené v tomto nariadení.
                  
               
                     (11)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            V prílohe II k nariadeniu (ES) č. 1333/2008 sa všetky odkazy na „E 120 košenila, kyselina karmínová, karmíny“ nahrádzajú znením „E 120 kyselina karmínová, karmín“.
         
         
            Článok 2
            Príloha k nariadeniu (EÚ) č. 231/2012 sa mení v súlade s prílohou k tomuto nariadeniu.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 23. októbra 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. septembra 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 354, 31.12.2008, s. 16.
         
            (2)  Nariadenie Komisie (EÚ) č. 231/2012 z 9. marca 2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008 (Ú. v. EÚ L 83, 22.3.2012, s. 1).
         
            (3)  Nariadenie Komisie (EÚ) č. 257/2010 z 25. marca 2010, ktorým sa ustanovuje program schválených prídavných látok v potravinách v súlade s nariadením Európskeho parlamentu a Rady (ES) č. 1333/2008 o prídavných látkach v potravinách (Ú. v. EÚ L 80, 26.3.2010, s. 19).
         
            (4)  Vestník EFSA (EFSA Journal) (2015); 13(11):4288.
         
            (5)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
      
      
         
            PRÍLOHA
            V prílohe k nariadeniu (EÚ) č. 231/2012 sa položka „E 120 košenila, kyselina karmínová, karmíny“ nahrádza takto:
            
               
                           „E 120 KYSELINA KARMÍNOVÁ, KARMÍN
                           
                        
                     
                           
                              Synonymá
                           
                        
                        
                           CI prírodná červená 4
                        
                     
                           
                              Vymedzenie pojmov
                           
                        
                        
                           Kyselina karmínová sa získava z vodných, vodnoalkoholických alebo alkoholických extraktov košenily pozostávajúcich zo sušených tiel samičiek hmyzu Dactylopius coccus Costa.
                           Karmíny sú hliníkové laky kyseliny karmínovej, v ktorých sa predpokladá prítomnosť hliníka a kyseliny karmínovej v molárnom pomere 1:2.
                           Farebným základom je kyselina karmínová. Prítomné môžu byť aj menšie množstvá jej aminovanej formy, kyseliny 4-aminokarmínovej.
                           V komerčných výrobkoch môže byť prítomný farebný základ kyselina karmínová spolu s amónnymi, vápenatými, draselnými alebo sodnými katiónmi, jednotlivo alebo v kombináciách, a tieto katióny môžu byť aj v prebytku. Komerčné výrobky tiež môžu obsahovať bielkovinový materiál z pôvodného hmyzu.
                        
                     
                           Číslo C.I.
                        
                        
                           75470
                        
                     
                           Einecs
                        
                        
                           Kyselina karmínová: 215-023-3; karmíny: 215-724-4.
                        
                     
                           Chemický názov
                        
                        
                           7–β–D–glukopyranosyl–3,5,6,8–tetrahydroxy–1–metyl–9,10–dixoantracén–2–karboxylová kyselina (kyselina karmínová); karmín je hydratovaný hliníkový chelát tejto kyseliny
                        
                     
                           Chemický vzorec
                        
                        
                           C22H20O13 (kyselina karmínová)
                        
                     
                           Molekulová hmotnosť
                        
                        
                           492,39 (kyselina karmínová)
                        
                     
                           Rozbor
                        
                        
                           Najmenej 90 % kyseliny karmínovej; najmenej 50 % kyseliny karmínovej v chelátoch.
                        
                     
                           
                              Opis
                           
                        
                        
                           Červená až tmavo červená, drobivá pevná látka alebo prášok.
                        
                     
                           
                              Identifikácia
                           
                        
                        
                            
                        
                     
                           Spektrometria
                        
                        
                           Kyselina karmínová:
                           
                                        
                                    
                                    
                                       Maximum vo vodnom roztoku amoniaku pri cca 518 nm
                                    
                                 
                                        
                                    
                                    
                                       Maximum v zriedenej kyseline chlorovodíkovej pri cca 494 nm
                                    
                                 
                                        
                                    
                                    
                                       E 1 %/1 cm 139 v maxime pri cca 494 nm v zriedenej kyseline chlorovodíkovej
                                    
                                 kyselina 4-aminokarmínová:
                           
                                        
                                    
                                    
                                       Maximum vo vodnom roztoku amoniaku pri 535 nm
                                    
                                 
                                        
                                    
                                    
                                       Maximum v zriedenej kyseline chlorovodíkovej pri 530 nm
                                    
                                 
                                        
                                    
                                    
                                       E 1 %/1 cm 260 v maxime pri cca 535 nm vo vodnom roztoku amoniaku, pH 9,5
                                    
                                 V komerčných výrobkoch možno kyselinu karmínovú odlíšiť od jej amínu pomocou metódy HPLC
                        
                     
                           
                              Čistota
                           
                        
                        
                            
                        
                     
                           Rezíduá rozpúšťadiel
                        
                        
                           Etanol:
                           Metanol:
                        
                        
                           najviac 150 mg/kg
                           najviac 50 mg/kg
                        
                     
                           Celkový popol
                        
                        
                           Kyselina karmínová:
                           Karmín:
                        
                        
                           najviac 5 %
                           najviac 12 %
                        
                     
                           Bielkoviny (N × 6,25)
                        
                        
                           Kyselina karmínová:
                           Karmín:
                        
                        
                           najviac 2,2 %
                           najviac 25 %
                        
                     
                           Kyselina 4-aminokarmínová:
                        
                        
                           najviac 3 % v pomere ku kyseline karmínovej
                        
                     
                           Látky nerozpustné v zriedenom amoniaku
                        
                        
                           Karmín: najviac 1 %
                        
                     
                           Arzén
                        
                        
                           najviac 1 mg/kg
                        
                     
                           Olovo
                        
                        
                           najviac 1,5 mg/kg
                        
                     
                           Ortuť
                        
                        
                           najviac 0,5 mg/kg
                        
                     
                           Kadmium
                        
                        
                           najviac 0,1 mg/kg
                        
                     
                           
                              Mikrobiologické kritériá
                           
                        
                        
                            
                        
                     
                           
                              Salmonella spp
                        
                        
                           neprítomná v 10 g
                        
                     
                  
                     Hliníkové laky tejto farby sa môžu používať
                  .“